2.5.A tagállami hatóságoknak szóló kérdőív

A tagállami hatóságokkal több kérdőív felhasználásával zajlott konzultáció, amelynek témakörei a következők voltak: a tisztességtelen kereskedelmi gyakorlatokról szóló új jogszabály érvényesítésének tényleges, illetve becsült közigazgatási költségei bizonyos feltételek mellett; a tisztességtelen kereskedelmi gyakorlatokról szóló szabályok nemzeti jogrendszerükön belüli helyzetéről korábban (2015-ben) nyújtott tájékoztatás aktualizálása, kitérve a jogérvényesítési szempontokra is; valamint az e téren a tagállamok rendelkezésére álló hatásvizsgálatokkal és egyéb tanulmányokkal kapcsolatos tájékoztatás. Az így gyűjtött adatok a külső szakértők által készített tanulmány és közvetlenül a jelenlegi hatásvizsgálati jelentés kidolgozásához kerültek felhasználásra (lásd az 1. mellékletet). A tagállamoknak szóló kérdőívet hivatalosan 2017. október 2. és november 3. között lehetett megválaszolni, de a későn benyújtott válaszokat is elfogadtuk a külső szakértők tanulmányának elkészítése céljából.

2.6.A Közös Kutatóközpontnak az élelmiszer-ellátási láncban előforduló tisztességtelen kereskedelmi gyakorlatokkal foglalkozó tudományos műhelytalálkozója

A Mezőgazdasági és Vidékfejlesztési Főigazgatóság és a Közös Kutatóközpont (JRC) közös műhelytalálkozót tartott 2017. július 17–18-án Brüsszelben. A műhelytalálkozón nemzetközi szakértők vettek részt, hogy megvitassák a tisztességtelen kereskedelmi gyakorlatok módszertanáról, hatásairól és szabályozási szempontjairól szóló tudományos szakirodalmat. A több szakértő által összeállított és a JRC által szerkesztett jelentés nyilvánosan hozzáférhető (a műhelytalálkozó eredményeiről további részletek az 1. mellékletben találhatók).

2.7.Ad hoc találkozók az élelmiszer-ellátási láncban érdekeltekkel

Az érdekeltek kérésére több kétoldalú találkozóra is sor került. A Bizottság ilyen találkozót tartott az Independent Retail Europe, a FoodDrinkEurope, az EuroCommerce szervezettel, az Európai Márkaszövetséggel (European Brands Association, AIM), a dán Kereskedelmi Kamarával, a német Kiskereskedelmi Szövetséggel, az Európai Uniós Húsfeldolgozó-ipari Kapcsolattartó Központtal (CLITRAVI), az Európai Élőállat- és Húskereskedői Szövetséggel (UECBV), az Edeka és a REWE vállalattal, a Federation du Commerce et de la Distribution szervezettel, az Európai Tejipari Szövetséggel, a Nemzetközi Tejipari Szövetséggel, az egyesült királyságbeli Hús- és Élelmiszer-kereskedők Országos szövetségével (National Federation of Meat and Food Traders), valamint az Europatat és az Euro Fresh Foods szervezettel. A kétoldalú találkozók az érdekeltek által a hatásvizsgálat folyamatáról és tartalmáról megfogalmazott kérdések megválaszolására irányultak, emellett lehetőséget biztosítottak arra, hogy az érdekeltek a támogatásukat vagy a tiltakozásukat fejezzék ki a kezdeményezés iránt, és az ágazatuk szempontjából releváns szempontokat vessenek fel.

2.8.A civil párbeszédben részt vevő csoportok

Két előadásra került sor a közös agrárpolitikával kapcsolatos civil párbeszédben részt vevő, számos érdekképviseleti csoportosulás képviselőit tömörítő csoportok részvételével. Ezeket a rendezvényeket 2017. november 6-án (az olívával kapcsolatos civil párbeszédben részt vevő csoport) és 2017. november 22-én tartották (a kertészettel/gyümölcs- és zöldségtermesztéssel kapcsolatos civil párbeszédben részt vevő csoport).